75% tal-proġett ta' SR Technics li qed tibni ħangar ġdid tal-ajruplani, jinsab lest. Dan il-proġett qed isir b'investiment ta' erbgħa u erbgħin miljun ewro, u minkejja d-diffikultajiet li ġabet magħha l-pandemija, ix-xogħol fuq dan il-ħangar mistenni jkun iffinalizzat fix-xhur li ġejjin. Ġaladarba jkun lest, dan il-post mifrux fuq medda ta' għoxrin elf metru kwadru, mistenni jimpjega mat-tliet mija u ħamsin ħaddiem, u se jkun jista' jakkomoda sa sitt ajruplani f'daqqa għall-manutenzjoni. Il-Kap Eżekuttiv tal-kumpanija qal li SR Technics għandha impenn fit-tul li tkompli tagħti servizz f'Malta u dan il-proġett mistenni jżid l-investiment lokali filwaqt li jiftaħ bibien ġodda għal aktar opportunitajiet. Waqt żjara fil-ħangar, il-Ministru Miriam Dalli nnotat kif l-għajnuna tal-Gvern f'dawn iż-żminijiet diffiċli, flimkien mal-bżulija tal-ħaddiema, wasslu biex dan il-proġett seta' jkompli miexi 'l quddiem. Il-Ministru spjegat, "Fi żmien ta' sfida bħalma hija l-pandemija, b'mod partikolari għas-settur tal-avjazzjoni, il-Gvern ra li jibqa' jsostni dan is-settur u rajna li nibqgħu ngħinu u ninvestu biex naraw lil dan is-settur jikber iktar." Il-Kap Eżekuttiv tal-Malta Enterprise, Kurt Farrugia, semma l-għajnuna li ngħatat lill-ħaddiema, anki dawk f'settur tant milqut mill-pandemija, u fl-istess waqt l-investituri qed juru l-fiduċja f'pajjiżna. Is-Sur Farrugia rrimarka, "L-investitur barrani għad għandu fiduċja fil-pajjiż u rridu nimxu 'l quddiem sabiex naraw li dawn l-operazzjonijiet jibdew u fi żmien ftit tax-xhur oħra jkollna ajruplani li jidħlu f'dawn il-ħangars kbar sabiex jibdew ix-xogħlijiet tagħhom."